ཅེས་ཤིས་པར་བརྗོད་པའི་མདུན་བསུས་ཏེ།གླེང་བར་བྱ་བ་ནི་སྙིང་སྟོབས་དང་ལ་རྒྱའི་ཐུགས་རྒྱུད་རབ་ཏུ་ཕྱུག་པའི་ལྷག་བསམ་ཆེན་པོ་སློབ་དཔོན་འཇིགས་མེད་རྒྱལ་མཚན་མཆོག་གི་མཛད་རྣམ་ཉུང་བསྡུས།ཁོང་གི་འཁྲུངས་ཡུལ་ནི་བོད་སྲིད་པ་ཆགས་པའི་ལྷ་འགུའི་ཡ་གྱལ་དང་།རྗེ་ཡི་མགུར་ལྷ་བཅུ་གསུམ་གྱི་ནང་ཚན།བོད་ཁ་བ་ཅན་གྱི་བླ་རི།བན་བོན་གཉིས་ཀྱི་སྲུང་མ།འཛམ་གླིང་གེ་སར་རྒྱལ་བོའི་བཀའ་སྲུང་།རིན་ཆེན་མཛོད་ཀྱི་གཏེར་སྲུང་།གྲུབ་མཐའ་རིས་མེད་ཀྱི་དགྲ་ལྷ་ཆེན་པོ་རྨ་ཆེན་གངས་ཀྱི་རི་བོ་མཛེས་ཤིང་བརྗིད་ཆགས་པ་ངོ་མཚར་དཔལ་གྱིས་ཕྱུག་པའི་ཡུལ་གྲུ།རྨ་ཀླུང་དལ་འབབ་རིང་མོའི་སྟོད་རྒྱུད་ཀྱི་མགོ་ལོག་ཁུལ་རྨ་ཆེན་རྫོང་རྟ་བོར་ཡུལ་ཚོའི་ཡབ་ཧྭ་སྐོར་བསོད་ནམས་རྒྱལ་དང་ཡུམ་ཆུ་བ་ཚེ་རིང་འཚོ་གཉིས་ཀྱི་སྲས་སུ་རབ་རྒྱལ་ཆུ་ཡོས་ལོར་འཁྲུངས་ཤིང་།དགུང་ལོ་བཅུ་གཅིག་སྟེང་མགོ་ལོག་ཁུལ་མི་རིགས་དགེ་ཐོན་སློབ་གྲྭའི་སློབ་ཆུང་འཛིན་གྲྭར་ཞུགས་ཏེ་ཤེས་རིག་གི་བདུད་རྩི་བཏུང་འགོ་བརྩམས།སྐྱེས་སྟོབས་ཀྱི་ཤེས་རབ་མྱུར་བས་བོད་རྒྱ་གཉིས་ཀྱི་སྐད་ཡིག་དང་རྩིས་རིག་སོགས་ལ་སྦྱངས་འབྲས་ཆེས་བཟང་བས་མཚོ་སྔོན་མི་རིགས་སློབ་གྲྭ་ཆེན་མོའི་གྲ་སྒྲིག་འཛིན་གྲྭར་རྒྱུགས་འཕྲོད།སྔར་བཞིན་གཤིས་འཇམ་སྤྱོད་བཟང་སྒོས་བརྩོན་པ་ལྷོད་མེད་གནང་བས་དགེ་སློབ་ཡོངས་ཀྱིས་བསྔགས་བརྗོད་ཀྱི་མེ་ཏོག་འཐོར་སའི་གཞི་གཅིག་པུར་གྱུར་བར་མ་ཟད།དོན་གྱིས་ཤེས་རིག་གི་ཐུགས་རྒྱུད་རབ་ཏུ་ཕྱུག་ཏེ་མཚོ་སྔོན་མི་རིགས་སློབ་གྲྭ་ཆེན་མོར་རྒྱུགས་སྤྲོད་པར་བྲེལ་བའི་སྐབས།སྔོན་གོམས་བག་ཆགས་བཟང་བོ་ཡོངས་སུ་སད་དེ་ཁོང་གསང་སྟབས་ཀྱིས་སྐུ་འབུམ་དགོན་པར་ཕེབས་ཏེ་སྐུ་ཕྱོགས་སྐེ་ཀྱ་རིན་པོ་ཆེའི་མདུན་ནས་རབ་ཏུ་བྱུང་།དེ་ནས་བླ་བྲང་བཀྲ་ཤིས་འཁྱིལ་དུ་ཕེབས་ནས་བགྲང་བྱ་གསུམ་གྱི་རིང་ངེས་དོན་རིགས་པའི་དབང་ཕྱུག་ཡོངས་ཀྱི་དགེ་བའི་བཤེས་གཉེན་ཆེན་མོ་༧རྗེ་དགེ་འདུན་རྒྱ་མཚོ་སོགས་མཁས་དབང་དུ་མའི་ཞལ་གྱི་བུམ་བཟང་ལས་ལེགས་བཤད་སྦྲང་རྩི་མངར་མོ་ངོམས་མེད་དུ་བཞེས།དྲིན་ལྡན་ཕ་མ་གཉིས་དང་ཞང་བོ་སོགས་ཀྱི་རེ་བ་བཞིན།དགུང་གྲངས་ཉེར་གསུམ་པ་ཤིང་གླང་རྭ་རྒྱ་དགོན་དགའ་ལྡན་བཀྲ་ཤིས་འབྱུང་གནས་གླིང་གི་ཚོགས་གྲལ་དུ་ཞུགས་ཏེ།དགེ་བའི་བཤེས་གཉེན་ཆེན་མོ་མཁན་འོད་ཟེར་བཟང་བོ་དང་།མཁན་བཟོད་པ་རྒྱ་མཚོ།བློ་གྲོས་བཟང་བོ་སོགས་ཀྱི་ཞབས་པད་གཙུག་གིས་བསྟེན་ཏེ་བསྡུས་གྲྭ་ནས་བཟུང་དཔེ་ཁྲིད་དང་ཆོས་གྲྭར་ཆག་མེད་མཛད་ནས་རྟོག་གེ་རིག་པའི་གསང་ཚིག་ལ་ཞིབ་ཏུ་སྦྱངས།སྤྱི་ལོ་ལོའི་ཟླ་པར་མཚོ་སྔོན་ནང་བསྟན་སློབ་གླིང་དུ་རྒྱུགས་འཕྲོད་དེ།དགེ་བའི་བཤེས་གཉེན་ཆེན་མོ༧ལྡི་ཚ་ཡེ་ཤེས་རྒྱ་མཚོ་ཚང་དང་།དགེ་བློ་བཟང་རྡོ་རྗེ་སོགས་ངེས་དོན་མཁས་པའི་ཁྱུ་མཆོག་དུ་མའི་མདུན་ནས་ལོ་ངོ་གསུམ་གྱི་རིང་ནང་དོན་རིག་པ་གཙོ་བོར་གྱུར་བའི་སྒྲ་ཚད་སྙན་ངག་སོགས་ལ་དཔྱིས་ཕྱིན་པར་སྦྱངས་ནས་སློབ་མཐར་ཕྱིན་པའི་འཛིན་ཡིག་གཟེངས་བསྟོད་དང་བཅས་ཏེ་བླངས།རིང་བོར་མ་ལོན་པར་ཀུན་གཟིགས་པཎ་ཆེན་སྐུ་ཕྲེང་བཅུ་བ་ཆེན་པོའི་རྨད་བྱུང་ཐུགས་རྗེ་ལས་འཁྲུངས་པའི་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་དུ་རྒྱུགས་འཕྲོད།མཁས་པའི་དབང་བོ་དུང་དཀར་བློ་བཟང་འཕྲིན་ལས།དགེ་ཡེ་ཤེས་དབང་ཕྱུགཨ་ལགས་ཤར་གདུང་ཚང་།རྩིས་རམས་པ་ཆེན་མོ་ཨ་ཁུ་བསམ་གྲུབ་རྒྱ་མཚོ།མཁན་པོ་རྩ་ར་ཆོས་གྲགས།ས་སྐྱའི་མཁན་པོ་དགེན་ཀླུ་སྒུབ་རྒྱ་མཚོ་སོགས་མདོ་དབུས་ཁམས་གསུམ་ནས་བྱོན་པའི་མཁས་དབང་མང་བོའི་ཞལ་སྔ་ནས་མདོ་སྔགས་རིག་གནས་ཀྱིས་བསྡུས་པའི་རྒྱ་བོད་གཞུང་ལུགས་རབ་འབྱམས་ལ་ཐོས་བསམ་གཏིང་ཐུག་པ་བྱས་ནས།ཕུལ་བྱུང་སློབ་མའི་མཚན་སྙན་དང་བཅས་ཏེ་ལོའི་ཟླ་བརྒྱད་པར་སློབ་མཐར་ཕྱིན།སྐབས་དེར་སློབ་གླིང་རང་དང་མི་རིགས་དཔེ་སྐྲུན་ཁང་གཉིས་ཀྱིས་ཁོང་པེ་ཅིན་དུ་བཞུགས་རྒྱུའི་རེ་བ་ནན་གྱིས་བཏོན་མོད།སྤྱིར་ཁོང་སྙན་གྲགས་དང་གོ་ས་དོན་དུ་གཉེར་བར་མི་དགའ་ཞིང་།ལྷག་པར་དུ་རྭ་རྒྱ་དགོན་དོ་དམ་ཨུ་ཡོན་ལྷན་ཁང་གི་ཀྲུའུ་རིན་ཨ་ལགས་གཙོ་རི་ཚང་སོགས་ཆེད་གཉེར་གྱིས་བསུ་རུ་ཕེབས་ནས་རང་དགོན་དུ་འགྲོ་དགོས་པར་བསྐུལ།ཁོས་ཕྱིར་རང་དགོན་དུ་འགྲོ་བའི་ཆ་རྐྱེན་ལ་དགོན་པ་ནས་སློབ་གྲྭ་སྒྲུབ་རྒྱུ་དེ་ཡིན་པས།ཨ་ལགས་གཙོ་རི་ཚང་ནས་ཁས་བླངས་ཏེ།རྭ་རྒྱ་དགོན་དགའ་ལྡན་བཀྲ་ཤིས་འབྱུང་གནས་སུ་ཕེབས།རང་གི་གྲྭ་ཤག་ཏུ་རིག་གནས་ཟབ་སྦྱོང་འཛིན་གྲྭ་གཉིས་བཙུགས་ཏེ་བགྲང་བྱ་གཉིས་ཀྱི་རིང་ལ་སློབ་བུ་མང་བོར་སུམ་རྟགས་དག་གསུམ་དང་།སྙན་ངགབསྡུས་གྲྭ་བཅས་ཀྱི་དཔེ་ཁྲིད་གནང་ནས་རིག་གནས་ཀྱི་རྒྱུན་འཛིན་མང་བོ་སྐྱེད་བསྲིང་བྱས།